În urmă cu patru ani, autorităţile locale din comuna vrânceană Ciorăşti au înfiinţat o firmă pentru a realiza prin intermediul ei lucrările de interes utilitar din comunitate. Edilii au gândit că beneficiind de o firmă proprie, pe care au denumit-o SC Prestări Servicii, investiţiile pe care le vor realiza vor fi mult mai rentabile din punct de vedere economic, dar vor rezolva şi problema unor locuri de muncă pentru şomerii din sat.

Şi nu s-au înşelat deloc, pentru că astăzi Primăria se poate lăuda cu lucrări de investiţii de calitate făcute cu proprii angajaţi, la cele mai mici costuri.

Prin intermediul societăţii primăriei, s-au reabilitat căminul cultural, cabinetul medical, s-au construit o piaţă agroalimentară şi un stadion, au fost asfaltate şi pavate drumurile, se realizează salubritatea localităţii, gama de lucrări fiind variată.

„Am reuşit să economisim mai mult din jumătate din sumele pe care ar fi trebuit să le cheltuim pentru investiţii. Ca şi exemplu, căminul cultural a fost reabilitat de angajaţii societăţii cu suma de 237.000 de lei, în condiţiile în care orice firmă ar fi venit să lucreze cerea cel puţin dublu”, susţine primarul Nicolae Braicău.

În acest interval de timp, primăria comunei Ciorăşti a achiziţionat 15 maşini şi utilaje, noi şi second hand, care sunt folosite la lucrări publice, întreţinere, reparaţii

Pentru deszăpezire şi lucrări la drumuri şi şanţuri, autorităţile au cumpărat o maşină cu freză şi lamă, un buldoexcavator, un autogreder pentru reprofilarea drumurilor, un finisor de asfalt şi un cilindru compactor, precum şi un mini-excavator. Acesta din urmă este nou şi a costat 20.000 de euro, din fonduri europene. Cu fonduri europene s-a mai reuşit cumpărarea unui tractor nou.

Pe de altă parte, cu fonduri locale s-au mai achiziţionat o maşină de gunoi, un camion pentru cărat piatră şi o maşină de pompieri.

”Am căutat pe internet oferte avantajoase pentru utilaje la mâna a doua şi aşa am găsit şi maşina de pompieri. Este fabricată în anul 2004 şi am achiziţionat-o din Marea Britanie cu circa 15.000 de euro. Are toate dotările necesare, plus un tun automat de stingere care se poate acţiona cu telecomanda”, mai precizează primarul comunei Ciorăşti, Nicolae Braicău.

Noua bază de sport din comună, realizată în regie proprie, este mai modernă decât tot ce are Focşaniul la această oră.

”S-a lucrat numai în regie proprie, cu oamenii noştri, cu materialele şi utilajele noastre. Am făcut teren de fotbal cu iarbă, vestiare moderne, pistă de atletism, teren de tenis, teren de minifotbal şi loc de joacă pentru copii”, a mai menţionat edilul

De altfel, fondurile europene s-au dovedit extrem de preţioase pentru comunitate, fiind înfiinţate trei societăţi economico sociale, care au permis angajarea a 43 de localnici.

”Una dintre societăţile economice sociale produce tâmplărie pvc şi confecţii metalice dar se ocupă şi cu repararea drumurilor de interes local. A doua societate produce pavele şi borduri iar cea de-a treia are activităţi de frizerie, coafură şi organizare de evenimente. Sunt necesare şi productive şi, totodată, ne dorim să le dezvoltăm şi să mai facem angajări”, susţine primarul comunei Ciorăşti, Nicolae Braicău.

La toate acestea mai adăugăm că în comuna Ciorăşti autorităţile au cumpărat un autobuz pentru transport local, noutate în ţară, şi maşina mortuară, aceasta din urmă fiind cea mai recentă achiziţie.

Bugetul propriu al Primăriei Ciorăşti este în acest an de 4,4 milioane de lei, insuficient pentru nevoile comunei, astfel că în momentul de faţă s-au depus mai multe proiecte pentru obţinerea de fonduri europene.



